I. El Projecte de decret que es dictamina, tal com s'indica en l'antecedent 1, té per objecte la modificació de la composició de la Junta Consultiva de Contractació Administrativa, ens creat pel Decret 192/1981, de 9 de Juliol, adscrita al Departament d'Economia i Finances, que havia estat objecte de reestructuració pel Decret 376/1996, de 2 de desembre, i de diferents modificacions posteriors, concretament, la del Decret 23/2000, de 7 de juliol, pel qual es modifica la representació dels departaments en els òrgans de la Junta i la del Decret 225/2004, d'adequació de la seva composició a la nova organització dels departaments de l'Administració de la Generalitat.
D'altra banda, en el Projecte s'ha hagut de tenir en compte la modificació de l'anterior denominació dels departaments de Sanitat i Seguretat Social i d'Ensenyament, que resulta dels decrets 303 i 304/2004, de 25 de maig.
La nova modificació té per objecte donar entrada com a membres permanents a dos vocals en representació de les organitzacions associatives d'ens locals, que, tal com s'indica en l'exposició de motius del Projecte de decret, fins ara només podien intervenir en la Comissió Permanent quan es debatien informes sol·licitats pels ens locals, però, tal com s'especifica en l'exposició de motius del Projecte, sense que es modifiqui el caràcter voluntari d'aquests informes.
Encara que la referència més adequada seria en relació amb el moment de creació de la Junta Consultiva, no serà sobrer indicar que l'article 10.3 del Reial decret legislatiu 2/2000, de 16 de juny, pel qual s'aprova el text refós de la Llei de contractes de les administracions públiques, preveu de manera expressa que les comunitats autònomes poden crear juntes consultives de contractació.
La competència autonòmica per ordenar l'existència d'una Junta Consultiva de Contractació Administrativa resta, evidentment, reconeguda pel legislador estatal.
Amb tot, i més pròpiament, la competència resulta de la capacitat autoorganitzativa que la Generalitat té sobre la base de l'article 10.1, apartat 1, de l'Estatut; és a dir, per al desplegament i l'execució de la legislació bàsica de l'Estat, quant al règim jurídic de la seva Administració.
L'oportunitat d'aquest dictamen, és referida expressament en l'informe jurídic que figura al final de l'expedient, apartat III, que l'afirma "per tractar-se d'un projecte de modificació d'un decret que en el seu dia va ser sotmès a l'informe d'aquest òrgan consultiu [evidentment, aquesta Comissió] tot i que els continguts del projecte no suposen, per si mateixos, un reglament executiu en el sentit de l'article 3.1.b) del Decret legislatiu 1/1991, de 25 de març, que aprova la refosa de les lleis que regulen la Comissió Jurídica Assessora".
En aquest aspecte, la referència a tenir en compte és el Dictamen 54/04, de 12 de febrer del 2004, i en ell s'argumenta sobre això d'una manera àmplia i en uns termes que es donen per reproduïts, en el fonament jurídic II.
Hom hi assenyala, en primer lloc, que "la funció organitzativa no és contradictòria amb la d'execució de les lleis, si es té en compte que de l'article 103.1 i 2 de la Constitució es deriva la indicació que les decisions organitzatives s'han d'adoptar d'acord amb una llei prèvia".
En segon lloc, cal tenir en compte que "la doctrina jurídica i la jurisprudència cada cop relativitzen més la distinció entre reglaments executius i d'organització a l'efecte de la preceptivitat dels dictàmens dels òrgans consultius, en prendre amb major consideració la finalitat de les normes i la seva possible incidència en les situacions jurídiques de tercers".
Finalment, cal assenyalar que la recent Llei 5/2002, de 5 de maig, de la Comissió Jurídica Assessora, en la seva disposició transitòria tercera, preveu l'aplicació en casos com aquest del règim del Decret legislatiu 1/1991, i tot això a part que el seu article 8.1, lletra b), manté la necessitat del dictamen per al mateix tipus de disposicions.
La tramitació de l'expedient ha estat correcta, segons que resulta de les referències que es donen en ela antecedents 2 a 5, ambdós inclosos.
En un cas tan específic com aquest, no ha de ser inconvenient el fet que la memòria que acompanya el text inicial del Projecte de decret reprodueix pràcticament l'exposició de motius i res no cal oposar tampoc a la brevetat de l'informe econòmic.
També és assumible la manca de tràmit d'informació pública, atesa la finalitat tan específica de la norma projectada i el fet que s'hagi donat audiència a la Federació de Municipis de Catalunya i a l'Associació Catalana de Municipis i Comarques, a part de l'informe positiu de la Comissió de Govern Local.
S'han acomplert, doncs, totes les exigències dels articles 63.2 i 64 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i també la de l'article 65, atès que, tal com resulta de l'antecedent 5, es conté el preceptiu informe jurídic, al qual, d'altra banda, ja s'ha fet referència.
V. El contingut del Projecte de decret es concreta en un article, que modifica els articles 7, 10, 11 i 12 del Decret de referència, en congruència amb la finalitat del Projecte de decret -la finalitat del qual, ja indicada en la part final del fonament jurídic I, es veu com a positiva per aquesta Comissió-, i introdueix dos representants de les organitzacions catalanes dels ens locals en el Ple -article 7- i en la Comissió Permanent -article 10-, però no en la Comissió de Classificació Empresarial -article 12-, en relació amb la qual es modifica la redacció actual només en masculí.
En relació amb el text de l'article 11, que s'ocupa de les atribucions de la Comissió Permanent, cal observar que, com a segon paràgraf de l'apartat 3, inclou -val a dir que igual com ho fa el text actualment vigent- l'aprovació dels informes que siguin sol·licitats pels ens locals, en les circumstàncies que s'especifiquen.
Sembla que, des d'un punt de vista sistemàtic, aquesta competència hauria de figurar més pròpiament en un apartat independent, el 4, diferenciat del 3, que, en el primer paràgraf fa referència a les consultes dels diferents departaments de la Generalitat i dels altres ens que cita, tots ells aliens a l'àmbit local.
D'altra banda, per raó de simetria amb els altres apartats de l'article, seria convenient de suprimir les paraules "Correspon a la Comissió Permanent també", de manera que el text començaria, com en els apartats anteriors, amb l'expressió "L'aprovació".
Naturalment, sobre aquesta base, els actuals apartats 4 i 5 passarien a ser els apartats 5 i 6.
Finalment en l'actual apartat 5, també per seguir l'estil dels apartats anteriors, no caldria el mot "Acordar", de manera que el seu text començaria amb les paraules "La constitució".
Al marge d'això, no cal fer cap altra observació i sí només indicar que, atesa l'especificitat de la norma, res no cal objectar a la immediata entrada en vigor que resulta de la disposició final del Projecte.
Es pot elevar al Govern el Projecte de decret de modificació de la composició de la Junta Consultiva de Contractació Administrativa de la Generalitat de Catalunya, amb les observacions que es formulen en el fonament jurídic V.